2016. gada 14. jūnijā Noteikumi Nr. 372

Rīgā (prot. Nr. 29 28. §)

**Elektronisko cigarešu uzpildes mehānisma tehniskie standarti**

Izdoti saskaņā ar

Tabakas izstrādājumu, augu

smēķēšanas produktu, elektronisko

smēķēšanas ierīču un to šķidrumu

aprites likuma 3. panta piektās daļas

7. punktu

1. Noteikumi nosaka ar uzpildes flakonu uzpildāmas elektroniskās cigaretes uzpildes mehānisma tehniskos standartus.

2. Uzpildāmo elektronisko cigareti un uzpildes flakonu atļauts laist tirgū, ja uzpildes mehānisms atbilst vienam no šādiem nosacījumiem:

2.1. uzpildes mehānismam izmanto uzpildes flakonu, kas sastāv no droši piestiprināta vismaz 9 milimetrus gara uzgaļa, kurš ir viegli ievietojams attiecīgās uzpildāmās elektroniskās cigaretes rezervuāra atverē un ir šaurāks nekā attiecīgā rezervuāra atvere, un plūsmas regulēšanas mehānisma, kas, novietots vertikālā stāvoklī un pakļauts atmosfēras spiedienam 20 °C (± 5 °C) temperatūrā, ļauj izplūst ne vairāk kā 20 nikotīnu saturoša šķidruma pilieniem minūtē;

2.2. uzpildes mehānisms darbojas ar speciālu savienojuma sistēmu (doksistēmu), kas nikotīnu saturošam šķidrumam no uzpildes flakona ļauj izplūst uzpildāmās elektroniskās cigaretes rezervuārā tikai tad, kad uzpildāmā elektroniskā cigarete un uzpildes flakons ir savienoti.

3. Uzpildāmajai elektroniskajai cigaretei un uzpildes flakonam pievieno uzpildīšanas instrukciju ar shematiskiem attēliem.

4. Uzpildāmajai elektroniskajai cigaretei un uzpildes flakonam ar uzpildes mehānismu, kas minēts šo noteikumu 2.1. apakšpunktā, lietošanas instrukcijā norāda uzgaļa platumu vai rezervuāra atveres platumu tā, lai patērētājs varētu pārliecināties par uzpildes flakona un elektroniskās cigaretes saderību.

5. Uzpildāmajai elektroniskajai cigaretei un uzpildes flakonam ar uzpildes mehānismu, kas minēts šo noteikumu 2.2. apakšpunktā, lietošanas instrukcijā norāda speciālās savienojuma sistēmas (doksistēmas) veidus, ar kuriem ir saderīga attiecīgā uzpildāmā elektroniskā cigarete un uzpildes flakons.

Ministru prezidents Māris Kučinskis

Veselības ministra

pienākumu izpildītājs,

satiksmes ministrs Uldis Augulis